Рудь Николай Михайлович

Рудь Николай Михайлович (19. 12. 1922, Приморье крайы, Дальнереченск шаары – 16. 10. 1978, Москва] – Советтер Союзунун Баатыры (1944). Чкалов атындагы учкучтар окуу жайын бүткөн (1941). Капитан (1953). 1942-ж. Советтик Армияга Фрунзе шаардык аскер комиссариатынан чакырылган. Улуу Ата Мекендик согушта 1-Белорус фронтунун 57-бомбалоочу авиаполкунда учкуч, улук учкуч, звено командири (1942–44), 745-бомбалоочу авиаполктун учкучу, звено командири (1944–45). 745-бомбалоочу авиациялык полктун 1-эскадрильясында учкуч. Сталинград, Түштүк-Батыш, Борбордук жана Беларус фронтторунда салгылашкан. Бардыгы 300дөн ашуун согуштук учуш жасаган. СССРдин жана анын чегинен тышкары жерлерде душмандын адам күчүн жана техникасын чалгындап, маалымат чогулткан; абадагы кармаштарга катышып, бөтөнчө эрдиктер көрсөткөн. Согуштан кийин Москвада жашаган жана иштеген. Ленин, Кызыл Туу, 2-даражадагы Ата Мекендик согуш, Кызыл Жылдыз ордендери менен сыйланган. 
Категория:Инсандар
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9